KIRJALLINEN KYSYMYS E-1210/01

esittäjä(t): Chris Davies (ELDR) komissiolle

(19. huhtikuuta 2001)

Aihe: Lintujen tappaminen Kyproksella

Komissio on lienee tietoinen väitteistä, joiden mukaan Kyproksella pyydystetään vuosittain jopa 20 miljoonaa lintua, näistä yli puolet eurooppalaisia laulavia muuttolintuja, liimapyydyksillä ja verkoilla sekä tapetaan raa'alla ja epäinhimillisellä tavalla.

1. Komission edustaja James Pond vakuutti 26. maaliskuuta 2001 pidetyssä EU:n ja Kyproksen välisen parlamentaarisen sekavaliokunnan kokouksessa, että Kyproksen viranomaiset ottavat vakavasti omien lintujen pyydystyksen kieltävien lakiensa valvonnan ja toteuttavat toimenpiteitä. Miten nämä vakuuttelut sopivat komission mielestä yhteen sen kanssa, että kysyttyäni asiaa samassa kokouksessa ulkoministeri Kasoulides ei antanut minkäänlaisia vakuutuksia eikä mitenkään viitannut siihen, että Kyproksen hallitus olisi toteuttamassa tai aikoisi toteuttaa toimia näiden lakien valvomiseksi?

2. Kuinka monta syytettä Kyproksella on nostettu vuosittain laittoman linnunmetsästyksen vuoksi EU-jäsenyysneuvottelujen alkamisesta lähtien?

3. Pitääkö komissio ulkoministeri Kasoulidesin parlamentaarisen sekavaliokunnan kokouksessa esittämää lausumaa, jonka mukaan hän ei usko, että lainvalvojat katsoisivat lintujen pyydystämistä läpi sormiensa nähdessään sen tapahtuvan silmiensä edessä, riittävänä osoituksena siitä, että Kyproksen viranomaiset toteuttavat määrätietoisia toimia oman lainsäädäntönsä valvomiseksi?

4. Mitä todisteita komissio vaatii Kyproksen hallitukselta sen vahvistamiseksi, että hallitus kunnioittaa sekä luontotyyppi- ja lintudirektiivin kirjainta että niiden henkeä, ennen kuin se päättää ympäristöä koskevan luvun käsittelyn Kyproksen kanssa käytävissä jäsenyysneuvotteluissa?

Günter Verheugenin komission puolesta antama vastaus

(12. kesäkuuta 2001)

Komissio on tietoinen väitteistä, että Kyproksella pyydystetään ja tapetaan laittomasti suuria määriä lintuja. Kysymys on jo otettu esille Euroopan parlamentissa, ja sitä on käsitelty myös useissa lehtiartikkeleissa. Komission virkamiehet ovat keskustelleet asiasta Kyproksen viranomaisten kanssa ympäristöasioita koskevissa neuvotteluissa. Lintujen pyydystys on laitonta Kyproksella, ja viranomaiset ovat ilmoittaneet komissiolle, että ne nopeuttavat kyseisen lain noudattamiseksi tähtääviä toimia.

Liittymisneuvotteluiden ja muiden unionin jäsenyyttä valmistelevien toimiensa kautta Kypros on hyvin tietoinen jäsenvaltioiden velvotteista, jotka liittyvät yhteisön ympäristölainsäädäntöön, luonnonsuojelu mukaan luettuna. Kyprosta, kuten muitakin ehdokasmaita, kannustetaan painokkaasti noudattamaan tätä lainsäädäntöä ennen liittymistä. Kypros on myös Euroopan luonnonvaraisen kasviston ja eläimistön sekä niiden elinympäristön suojelusta tehdyn Bernin yleissopimuksen sopimuspuoli.

Komissio seuraa tarkasti liittymisneuvotteluiden ympäristöluvun yhteydessä ehdokasmaiden valmisteluja saattaa osaksi kansallista lainsäädäntöä ja panna täytäntöön yhteisön luonnonsuojelua koskevaa lainsäädäntöä (luontotyyppidirektiivi eli 21. päivä toukokuuta 1992 annettu neuvoston direktiivi 92/43/ETY luontotyyppien sekä luonnonvaraisen eläimistön ja kasviston suojelusta(1), ja lintudirektiivi eli 2. päivä huhtikuuta 1979 annettu neuvoston direktiivi 79/409/ETY luonnonvaraisten lintujen suojelusta(2)).

Kyproksen, kuten muidenkin ehdokasmaiden, on heti unioniin liittyessään toteutettava luontotyyppien sekä luonnonvaraisen eläimistön ja kasviston suojelua koskevan direktiivin 92/43/ETY 6 artiklan 2, 3 ja 4 kohdassa säädettyjä suojelutoimenpiteitä kaikilla alueilla, jotka on merkitty Natura 2000 -verkoston luetteloon. Kyproksen on heti liityttyään toteutettava myös luonnonvaraisia lintuja koskevassa direktiivissä 79/409/ETY säädettyjä suojelutoimenpiteitä. Kyproksen lähetystönsä avulla komissio jatkaa Kyproksen valvomista sen suhteen, miten se edistyy yhdenmukaistamisprosessissa ja yhteisön säännöstön täyttämiseksi vaadittujen hallinnollisten valmiuksien luomisessa.

(1) EYVL L 206, 22.7.1992.

(2) EYVL L 103, 25.4.1979.